IKURI
Na Cava ena Yaco ena Siga ni Lewa?
NA VAKASAMA cava e votu mai lomamu ni o rogoca na vosa oqo, Siga ni Lewa? Levu era vakasamataka na nodra sa na yatudua mai e vica vata na bilioni ena mata ni itikotiko vakaturaga ni Kalou. Oya na vanua e sa qai mai tau kina na lewa me baleta na tamata yadua. E so era vakaicovitaki ena bula tawamudu i lomalagi, e so tale era na vakararawataki me tawamudu. Ia, e duatani sara na ka e kaya na iVolatabu me baleta na gauna oya. E vakaraitaka na Vosa ni Kalou ni gauna oya e sega ni gauna me rerevaki, ia e dodonu meda vakanamata kece kina, baleta ni na vakalesui tale mai kina na veika vinaka kece eda dau gadreva tu.
Eda wilika ena Vakatakila 20:11, 12, na nona ivakamacala na yapositolo o Joni me baleta na Siga ni Lewa: “[Au] a raica e dua nai tikotiko-vakaturaga e levu ka vulavula, kei koya talega sa tiko kina, a sa dro tani mai vua ko vuravura kei lomalagi; a sa sega na vanua e kune me rau tiko kina. Ia ka’u a raici ira era a mate, na tamata lalai kei na turaga, era sa tu e na mata ni Kalou; a sa tevuki nai vola eso: e dua tani tale nai vola sa tevuki, ai vola ni bula: ia na mate era sa lewai mai na ka sa volai e nai vola, me vaka na nodrai valavala.” O cei e tukuni tiko e ke ni vakayaco veilewai?
Eda kila ni o Jiova na Turaganilewa levu ni kawatamata. Ia, e lesia o koya na itavi sara ga ni veilewai me dua tale e qarava. E kaya na yapositolo o Paula ena Cakacaka 17:31 ni Kalou e “sa lokuca…na siga, ena lewai vuravura kina e na lewa dodonu, vei koya na tamata sa lesia.” O koya e lesi oqo me Turaganilewa o Jisu Karisito, ni sa vakaturi. (Joni 5:22) Ia, ena tekivu e naica na Siga ni Lewa? Ena vakacava na kena dede?
E vakaraitaka na ivola na Vakatakila ni na yaco e liu na ivalu na Amaketoni mera vakarusai kece kina o ira era vakarurugi ena lewa i Setani, qai tarava yani na Siga ni Lewa.* (Vakatakila 16:14, 16; 19:19—20:3) Ni oti na Amaketoni, ena qai vesu o Setani kei ira nona timoni ena dua na qara sega ni vakabotona me duanaudolu na yabaki. Ena loma ni gauna oqo, era na “lewa vata kei Karisito ka dua na udolu na yabaki” na lewe 144,000 era lewe ni matanitu vakalomalagi. (Vakatakila 14:1-3; 20:1-4; Roma 8:17) Na Siga ni Lewa e sega ni dua na ka ena yaco ga vakusakusa ena loma ni 24 ga na aua. E duanaudolu na yabaki na kena dede.
Ena loma ni duanaudolu na yabaki, ena “lewai ira [kina] na bula kei ira na mate” o Jisu Karisito. (2 Timoci 4:1) O ira “na bula” oqo e dusia “nai soqosoqo levu” ena bula sivia yani na Amaketoni. (Vakatakila 7:9-17) Na yapositolo o Joni e raici ira tale ga “era a mate…era sa tu e na mata ni Kalou” mera lewai. Me vaka ga a yalataka o Jisu, “era na rogoca…na domona ko ira kecega e nai bulubulu [“e nanumi ira tu na Kalou,” NW], a ra na lako maikina.” E vakayacori oqo ena nodra vakaturi. (Joni 5:28, 29; Cakacaka 24:15) Ia, ena yavutaki ena cava na nodra lewai?
E kaya na raivotu i Joni ni sa qai “tevuki nai vola eso,…ia na mate era sa lewai mai na ka sa volai e nai vola, me vaka na nodrai valavala.” Na ivola beka oqo e baleta na nodra cala makawa ni bera nira mate? Sega, na lewa e tau me baleti ira ena sega ni yavutaki ena ka era cakava ni bera nira mate. Eda kila vakacava oqo? E kaya na iVolatabu: “Sa sereki mai nai valavala ca ko koya sa mate.” (Roma 6:7) O ira gona era vakaturi e sega sara ga ni qai nanumi tale e dua na nodra cala makawa. O koya gona, na ivola oya e vakatakarakarataka e so tale na ka ena vinakata vei ira o Jiova. Kevaka era via bula tawamudu o ira na bula sivia yani na Amaketoni kei ira era na vakaturi, e dodonu mera talairawarawa ena ivakaro ni Kalou, wili kina na ivakaro vou cava tale ena vakatakila o Jiova ena loma ni duanaudolu na yabaki. O koya gona, era na lewai na tamata yadua ena ka era cakava ena loma ni Siga ni Lewa.
Dua na iwase levu vei ira na vakaturi era sega mada ga ni kila na loma ni Kalou ni bera nodra mate. Ena vinakati gona mera na vakavulici. Na cakacaka vakaitamera oqo ena vakayacori ena loma ni Siga ni Lewa. Io, era na “vulica nai valavala dodonu na lewe i vuravura.” (Aisea 26:9) Ia, sega ni o ira kece ena gauna oya era na vinakata mera cakava na loma ni Kalou. E kaya na Aisea 26:10: “Kevaka sa lomani na tamata ca, ke sega ni vulica nai valavala dodonu ko koya: e na vanua daucaka dodonu ena caka vakatawadodonu ga kina ko koya, ka sega ni via raica na ka vakaturaga i Jiova.” O ira na tamata ca oqo era sa na qai vakamatei vakadua ena Siga ni Lewa.—Aisea 65:20.
Me qai cava na Siga ni Lewa, sa na qai rawa ni tukuni dina nira sa qai “bula tale” o ira era a vakaturi, oqo nira sa na bula uasivi. (Vakatakila 20:5) O koya gona ena Siga ni Lewa, sa na qai vakalesui na kawatamata ena kena ituvaki uasivi a nakita taumada na Kalou. (1 Korinica 15:24-28) Oti, sa na qai yaco na iotioti ni veivakatovolei. Ena sereki o Setani mai na vanua e vesu tu kina, vakatarai me vakatovolea na tamata ena iotioti ni gauna. (Vakatakila 20:3, 7-10) O ira era saqati koya e sa na qai vakayacori vei ira na vosa ni yalayala ni iVolatabu: “Era na taukena na vanua ko ira na yalododonu, ka tiko kina ka sega ni mudu.” (Same 37:29) Io, na Siga ni Lewa ena kauta mai na veivakalougatataki vei ira kece na tamata talairawarawa!
* Raica e so tale na itukutuku me baleta na Amaketoni (Armageddon) ena Insight on the Scriptures, Volume 1, tabana e 594-5, 1037-8, kei na wase 20 ni ivola na Qarava na Kalou Dina, tabaka ruarua na iVakadinadina i Jiova.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn